Tandeborsel in hand help paramedikus ná taxi omslaanDie voertuig het op sy dak op die sypaadjie voor ‘n huis in die buurt te lande gekom. (Foto: ER24) ŉ Paramedikus van die nooddiens ER24 was nog besig om reg te maak vir werk, toe sy haar Sondag omstreeks 05:30 – tandeborsel in die hand – na buite gehaas het waar sy ŉ groot slag gehoor het. Ross Campbell, woordvoerder van ER24, sê die paramedikus, wat in Vanderbijlpark woon, het ŉ taxi op sy dak aangetref. Die voertuig het ná ŉ draai teen ŉ boom op ŉ sypaadjie tot stilstand gekom nadat die voertuig ook deur ŉ heining van ŉ huis in die buurt gebars het. Omstanders het haar gehelp om die beseerde taxibestuurder uit sy voertuig te help, waarna die 36-jarige man op die toneel behandel en daarna na ŉ hospitaal gehaas is. Sy beserings wissel van matig tot ernstig. Die polisie en brandweerdiens was op die toneel om die voorval te ondersoek. Die paramedikus was nog besig om reg te maak vir werk, toe sy die slag van die ongeluk hoor. (Foto: ER24)